ועדת העלייה, הקליטה והתפוצות, כנסת 17, פרוטוקול מספר 237, 2008-10-28 10:00

מיכאל נודלמן: אני מתכבד לפתוח את ישיבת ועדת העלייה, הקליטה והתפוצות.

מיכאל נודלמן: הנושא הוא המחירים הגבוהים של כרטיסי טיסה לאוקראינה בחברת אל על, ובחברה זרה, חברה אוקראינית, אירוסוויט.

מיכאל נודלמן: חברים, קיבלנו כמה מכתבים מאזרחים.

מיכאל נודלמן: ועדות כנסת עומדות להגנת האזרחים, אבל אני גם טסתי בשנה הזו לאודסה, שעתיים וחצי שעות טיסה, 870 דולר כרטיס, גם באל על וגם באירוסוויט.

מיכאל נודלמן: זה לא מובן.

מיכאל נודלמן: אנחנו מבינים שהדלק יותר יקר, אבל מחיר של 870 דולר על טיסה של שעתיים וחצי זה בלתי אפשרי.

מיכאל נודלמן: אתם יכולים לדבר על ביטחון, אפשר לטוס דרך בודפשט, דרך טורקיה, וזה 250 דולר יותר זול, וגם שם יש עניין של ביטחון, והביטחון שלנו עובד עם גורמים כאלה.

מיכאל נודלמן: אני רוצה שאזרחים ישראלים יספרו לכם מה קרה, איך זה קרה ואתם תתנו לנו תשובה.

מיכאל נודלמן: אני יודע שאתם חברה פרטית, אבל אני חושב שזה קרטל, לא חברה פרטית.

מיכאל נודלמן: עכשיו צריכים להגיע מהרשות להגבלים עסקיים, כך לא יכול להיות.

מיכאל נודלמן: אני יכול להביא לכם מחירים של חברת אל על.

מיכאל נודלמן: נתחיל באתונה, אתונה, שעתיים ורבע, 363.

מיכאל נודלמן: זה עכשיו, כשאין עומס.

מיכאל נודלמן: רומא, שלוש שעות ו-55, כמעט ארבע שעות, 497 דולר.

מיכאל נודלמן: פראג, 4 שעות ו-10 דקות, 440 דולר.

מיכאל נודלמן: מינכן, 4 שעות ו-25 דקות, 485 דולר.

מיכאל נודלמן: ברצלונה, 4 שעות ו-50 דקות, 559 דולר.

מיכאל נודלמן: אני לא מדבר על ניו יורק, 11 שעות ו-35 דקות, 1,180 דולר.

מיכאל נודלמן: אבל אתונה, ברצלונה, רומא, מינכן, יותר זול משעתיים טיסה לאודסה.

מיכאל נודלמן: אני רוצה לדעת למה זה, אלה אזרחים שלנו, היו ותיקי מלחמה, עולים פנסיונרים.

מיכאל נודלמן: יש פה בן אדם ששלח מכתב אליי, ואני שואל אותו 'אתה יכול לטוס דרך טורקיה, דרך רומניה, דרך הונגריה', אבל יש לו תינוק, הוא לא יכול לשבת בשדה תעופה חמש שעות או שבע שעות.

מיכאל נודלמן: אתם חברה ישראלית, פרטית, אבל אתם חברה ישראלית וצריך להיות קצת כבוד לעם שלנו.

שלומי פריזת: אתה הקראת באמת רשימה ארוכה מאוד, אבל כמה זה לקייב, היום, במצב של היום?

מיכאל נודלמן: אני לא יודע כמה זה לקייב.

מיכאל נודלמן: מספיק לי שאני טסתי לאודסה ב-870 דולר.

מיכאל נודלמן: כמעט כמו לניו יורק.

מיכאל נודלמן: שעתיים ורבע טיסה, 870 דולר.

מיכאל נודלמן: לניו יורק זה 11 שעות טיסה, 1,180.

מיכאל נודלמן: יש היגיון.

מיכאל נודלמן: אני חושב שיש פה קרטל.

אלכסיי שפובלוב: אנחנו קודם כל רוצים להודות על ההתייחסות.

אלכסיי שפובלוב: ממש לא ציפינו לכזו תגובה, סך הכל שלחנו אי-מייל.

אלכסיי שפובלוב: הסיפור הוא נורא פשוט, אני ואשתי, יוצאי אוקראינה, ונשארו לנו הרבה חברים וקרובי משפחה שם.

אלכסיי שפובלוב: לפני זמן קצר נודע לנו שאחד מקרובי המשפחה של אשתי חלה במחלה קשה והחלטנו שאנחנו רוצים לטוס וכמה שיותר מהר.

אלכסיי שפובלוב: נכנסתי לאתר של אל על לבדוק מחירים ונדהמתי לראות שהמחיר עולה כמעט 900 דולר, 865 דולר.

אלכסיי שפובלוב: זה היה באוקטובר.

אלכסיי שפובלוב: מראש זה לא נראה לי הגיוני, כי אני טסתי לפני כמה שנים, זה היה תמיד 500, 450 דולר, אז החלטתי לבדוק, ובאותו אתר, בחברת אל על, ראיתי שמחיר טיסה לפראג, שזה שעה וחצי יותר, עולה 250 דולר פחות, ואז התחלתי לבדוק יותר ויותר ולזה הגעתי.

אלכסיי שפובלוב: כל הנתונים שאתם קיבלתם זה מהאתר של אל על, מחירים שכל אחד יכול להיכנס ולבדוק, ומה שאני רוצה לציין שאני מכיר הרבה אנשים יוצאי אוקראינה, עולים חדשים, עולים ותיקים, וזה באמת נושא שמדברים עליו וזה מטריד המון אנשים.

אלכסיי שפובלוב: מרבית הטסים לשם זה לא תיירים, הם לא טסים להנאה.

אלכסיי שפובלוב: אנשים טסים לבקר משפחות והרבה פעמים זה גם בשמחות, אבל לצערי הרב גם הרבה פעמים זה---

שלמה מולה: זה לא משנה לאיזו מטרה בן אדם טס.

אלכסיי שפובלוב: לא, אבל זה לא טיול.

אלכסיי שפובלוב: טיול, אתה יכול לבחור ולטוס למקום אחר.

מיכאל נודלמן: אבל זה פוגע גם בתיירות, מחירים כאלה.

אלכסיי שפובלוב: יש לי הרבה חברים שהיו רוצים לבוא לפה, אבל טיסה ב-900 דולר לשעתיים וחצי, הם אומרים 'אנחנו נטוס לטורקיה ב-300 וזה אותו מקום', וזה גם פוגע בתיירות.

אלכסיי שפובלוב: לדעתי זה פשוט לא הגיוני.

אלכסיי שפובלוב: קורה פה משהו לא הגיוני.

אלכסיי שפובלוב: יש עוד טיסה של חברה אוקראינית שעד עכשיו לא הבנתי איך זה הולך, כי לפעמים אתה קונה כרטיס לאל על והמטוס הוא של חברה---

מיכאל נודלמן: הכרטיסים הם אותם כרטיסים, אותו מחיר.

אלכסיי שפובלוב: זה הסכמי טיסות, זה אותן טיסות ויש לשתי החברות שמות שונים, אבל זו אותה טיסה, אותו מטוס.

אלכסיי שפובלוב: לדעתי יש פה איזה שהוא ניצול ציני של מצבם של אנשים, עולים ותיקים, שישלמו כל מחיר...

אלכסיי שפובלוב: כשאתה טס להלוויה, אתה תשלם כל מחיר, ואפשר גם להעלות עוד יותר, ימשיכו לטוס כי אין בררה.

אלכסיי שפובלוב: הטיסות דרך טורקיה, דרך וינה - אני טסתי פעם אחת ואלה טיסות ארוכות עם קונקשן של הרבה שעות, במקום פחות משלוש שעות ישיר, אתה מגיע ליעד.

אלכסיי שפובלוב: אנחנו בסופו של דבר לא טסנו.

אלכסיי שפובלוב: ביטלנו את הטיסה כי הבנו שאת האלפיים דולר לטיסה הזאת, אנחנו נשלח את הכסף הזה למשפחה וזה יעזור להם יותר מזה שאנחנו נבוא.

אלכסיי שפובלוב: וזהו.

ילנה בילדר: קודם כל אני רוצה לתמוך בכל מה שנאמר.

ילנה בילדר: אני 12 שנה בארץ ורק השנה הצלחתי לטוס לאוקראינה כי נשאר לי שם אח ואת האחיינית שלי ראיתי כשהיא היתה בת חודשיים ורק לקראת בת המצווה שלה אנחנו החלטנו שאנחנו נבוא לשם.

ילנה בילדר: היא לומדת שם בבית ספר יהודי, באולפנה, ומאוד חשוב היה לה לראות את הקרובים מישראל.

ילנה בילדר: היא מאוד רוצה גם להכיר את המסורת של ישראל וגם שפה והכל.

ילנה בילדר: תכננו לטוס באוגוסט וכבר במרס אני התחלתי לטפל בנסיעה ולהזמין כרטיסים.

ילנה בילדר: במרס כבר הכרטיסים של אל על היו 724, משהו כזה, דולר.

ילנה בילדר: יש לי שלושה ילדים ובעלי, וקל מאוד לעשות חשבון כמה רק הטיסה יכולה לעלות לנו, לחמשתנו.

ילנה בילדר: בסופו של דבר אני טסתי לבד וזו היתה אכזבה מאוד מאוד קשה, גם לילדים שלי, גם לאחיינית וגם למשפחה שלי, כי כן אנחנו החלטנו לחיות בישראל והגענו לפה והילדים שלי, ויש לי ילד שנולד פה והוא ותיק, אבל זה לא אומר שאנחנו יכולים לשכוח את המשפחה שלנו שנשארה שם, את החברים שלנו.

ילנה בילדר: אפילו לבקר לפעמים, כל בן אדם מרגיש, באופן מאוד מאוד טבעי, צורך להרגיש את המשפחה שלו פיזית ולראות אותם לפעמים, פעם בעשר שנים ואין לנו אפשרות כזאת.

ילנה בילדר: אני פשוט רוצה שתבינו איך זה משפיע על כולם.

ילנה בילדר: אבא ואמא שלי בוכים 12 שנה שהם לא מסוגלים לראות את הבן שלהם וגם הוא שם, משם.

ילנה בילדר: בכלל, אין להם שם משכורות כמו אצלנו, זה בלתי אפשרי לבוא לפה לבקר את המשפחה.

ילנה בילדר: אתם מבינים?

ילנה בילדר: אנחנו במצב ש...

ילנה בילדר: אני לא יודעת איך להסביר את הרגשות שלנו, ותאמינו שגם פנסיונרים, אני מכירה, הם נוסעים רק לבכות על הקבר של המשפחה שלהם ומשלמים, והם אוכלים לחם חודשים כדי לקנות כרטיס ולטוס בכל מקרה, כי הם לא יודעים עוד כמה זמן נשאר להם.

ילנה בילדר: אתם מבינים?

ילנה בילדר: זה מאוד כואב.

ילנה בילדר: ואני חייבת לציין שהעלייה מאוקראינה זו העלייה הכי גדולה מכל העליות פה וזה המון אנשים.

ילנה בילדר: אני גם לא מבינה, אם אתם מסתכלים פה, מה ההיגיון.

ילנה בילדר: אנחנו נבין אם אתם תסבירו לנו, מה ההיגיון שבאותן שעות טיסה, המחיר יותר גבוה פי שתיים מכל המדינות האחרות.

ילנה בילדר: אם תוכלו להסביר לנו, אנחנו נשמח ואנחנו מבטיחים שאנחנו גם נעביר את זה לכל החבר'ה שלנו.

ילנה בילדר: כי אני מאוד הופתעתי, כי קניתי טיסה של אל על, כי אם יש בחירה ארוסוויט או אל על, אני תמיד אומרת אל על, זה גם לא אותו שירות כמו באירוסוויט וזה גם ביטחון ותמיד הסטטוס היה יותר גבוה ואני שילמתי לאל על ואני מאוד הופתעתי שבחזרה אני פתאום רואה צוות של אירוסוויט והמטוס זה לא אותו מטוס והרגשתי ממש...

ילנה בילדר: הופתעתי לחלוטין.

ילנה בילדר: זאת אומרת שאתם גם עשיתם משהו, ולא שידרתם את זה לאנשים, שאנחנו גם נבין אתכם.

ילנה בילדר: אני גם אשת עסקים, אני מנהלת, אני מבינה מה זה ביזנס, אני מבינה מה זה רווחים וזה, אבל צריך להיות הסבר הגיוני לכל דבר, לדעתי.

ילנה בילדר: במיוחד ללקוחות שלכם.

מיכאל נודלמן: תודה.

מיכאל נודלמן: אתם יכולים להסביר לנו מה קרה, מאיפה המחירים האלה ולמה רק לאוקראינה?

אברהם מיכאלי: אין עוד חברה שטסה לשם חוץ מאל על?

עומר שלו: אל על ואירוסוויט טסות לשם.

מיכאל נודלמן: אנחנו מדברים עם משרד התחבורה.

מיכאל נודלמן: דיברתי כשראיתי שיש מחירים כאלה, שצריך אולי עוד גורם אחד או שניים להכניס לשם, אבל הם עשו עם האוקראינים איזה הסכם והכל נשאר כמו שהיה.

אבי בן חור: ברשותך, אני מרשות התעופה.

מיכאל נודלמן: אתם חושבים שזה סביר?

אבי בן חור: אני מרשות התעופה, אני לא אל על.

אבי בן חור: משרד התחבורה, התפקיד שלו הוא, בין היתר, לדאוג שתהיה תחרות על הקו על מנת שהמחירים יירדו.

אבי בן חור: משרד התחבורה לא מפרסם---

מיכאל נודלמן: אבל המחירים עולים, לא יורדים.

אבי בן חור: כבודו, אני אסביר את הכל.

מיכאל נודלמן: כואב לי, באמת כואב לי.

אבי בן חור: אני מאמין ואני גם שומע את האנשים ואני איתם ואני רק רוצה שהציבור כאן יידע שמשרד התחבורה עושה את כל המאמצים על מנת להכניס מובילים נוספים בקו.

אבי בן חור: לכל חתונה צריך שני צדדים.

אבי בן חור: יש הסכם עם האוקראינים להכנסת מוביל נוסף על הקו ואתמול, כשאני הודעתי לאוקראינים במייל, שאני מוזמן לכנסת להסביר מדוע המוביל הנוסף עוד לא אושר על ידם, אתמול בערב הגיעו למייל שלי, נכנסתי לזה מהבית, אישורים ש'אנחנו מסכימים שתכניסו מוביל נוסף וחתמנו' ואני היום אחתום על המסמכים.

אבי בן חור: זה היה שווה, אבל זה עוד לא נגמר.

אבי בן חור: לעבוד עם הצד האוקראיני זה לא בדיוק לעבוד עם מערב אירופה.

מיכאל נודלמן: ועם רוסיה אתם עובדים?

מיכאל נודלמן: במוסקבה יותר זול מאשר לאודסה.

אבי בן חור: עם מוסקבה יש יותר מובילים.

אבי בן חור: המנהל האוקראיני, קרי מדינת אוקראינה, לא אוהבת את הרעיון של מובילים נוספים, היא לא אוהבת גם צ'ארטר.

אבי בן חור: אם היא היתה מאשרת צ'ארטרים חופשי, סביר להניח שהמחיר היה יורד בחצי.

אבי בן חור: מה לעשות שאנחנו מוכנים והם לא רוצים?

אבי בן חור: כל משא ומתן איתם הוא משא שמתמשך, עם התפלפלויות במלים ואחר כך לא מיישמים ושולחים מיילים והם לא מגיבים וכן מגיבים.

אבי בן חור: נכון להיום, אני יכול להגיד שהם אישרו את ההסכם שנחתם איתם באוגוסט, אם אני לא טועה, להפעלת מוביל נוסף.

אבי בן חור: אני רק רוצה להגיד לכם שכשהם אישרו לנו את המוביל הנוסף, הם שמו לנו כאלה מגבלות ושאני אישית הודעתי להם שהמגבלות האלה לא מקובלות עלינו, צריך לתאם מושבים איתם, כל ארבע החברות צריכות לשבת ביחד ולהחליט כמה מושבים, באלכסון זה אומר מחיר.

אבי בן חור: אמרנו להם שאנחנו לא מאשרים את זה, לא מקבלים את זה.

אבי בן חור: הם אמרו, 'את הסכר של חסידי אומן, רק החברות שאנחנו נחליט יטוסו', אמרנו 'גם זה לא קביל עלינו' ועם זה הם התברברו, סליחה על הביטוי, ובסיכומו של דבר אתמול בערב הגיע המסמך הסופי שבו הם מאשרים, מבקשים שאנחנו נאשר אותו.

אבי בן חור: זה צריך לעבור דרך אגרות דיפלומטיות ופרוצדורה מנהלתית.

מיכאל נודלמן: אתה יודע למה?

מיכאל נודלמן: אני אגיד לך.

מיכאל נודלמן: אני אחראי על הקשרים עם אוקראינה.

מיכאל נודלמן: כי הם לא רוצים, הם רוצים שהמונופול של אל על ואירוסוויט יישאר.

אבי בן חור: אני לא יודע אם אל על, כמו אירוסוויט.

מיכאל נודלמן: אבל אנחנו מדינה, אנחנו צריכים לעשות משהו.

אבי בן חור: אבל כדי להרים עוד חברת תעופה, צריך לקבל את האישור של הצד השני וכדי להפעיל שכר צריך.

אבי בן חור: אנחנו לוחצים, הנה הצלחנו להכניס עוד מוביל, אני מקווה שהתהליך הזה יהיה כמה שיותר מהר.

אבי בן חור: אני מאמין שלקראת חודש ינואר-פברואר ייכנס מוביל נוסף ישראלי ואני מאמין שכניסת מוביל נוסף ישראלי תוריד את המחיר.

אבי בן חור: מעבר לזה, אין לי בשורות יותר.

אבי בן חור: אנחנו רוצים גם שכר להכניס, בשלב זה הם לא מוכנים.

אבי בן חור: אם מדינת ישראל מסוגלת ללחוץ יותר על הצד השני, אנחנו הראשונים שניישם את זה.

מיכאל נודלמן: יש לי שאלה.

מיכאל נודלמן: אתם לא יכולים ללחוץ על טורקיה ששם התחנה לא תהיה חמש שעות, אלא שעה?

מיכאל נודלמן: שבן אדם לא צריך לחכות חמש שעות, אלא שעה.

מיכאל נודלמן: עם טורקיה יותר קל לדבר אולי.

אבי בן חור: אני צריך לדבר עם חברות תעופה כדי שיעשו את זה.

אבי בן חור: זה כבר עניין מסחרי.

מיכאל נודלמן: תדברו.

מיכאל נודלמן: מה שאנחנו צריכים לעשות.

מיכאל נודלמן: כי אולי אוקראינה באמת לא יכולה, אני לא יודע למה המחירים הם כאלה.

שלמה מולה: אני מציע, אדוני היושב ראש, שנשמע את אנשי אל על, למה בכלל המחירים מופרזים.

שלמה מולה: בזה נתחיל.

מיכאל נודלמן: אל על, בבקשה.

מיכאל נודלמן: תסבירו לנו למה אתם לוקחים מחירים כאלה מאזרחי ישראל.

עומר שלו: אני היועץ המשפטי ומזכיר החברה.

עומר שלו: אתי רמי לוי, סגן מנהל כללי למסחר וקשרים תעופתיים של אל על.

עומר שלו: אני אתחיל רק בכמה הערות כלליות ומר לוי יתייחס יותר לנושא התמחור, אבל כמה דברים שחשוב להדגיש בעיקר אחרי ששמענו את הפניות גם באופן אישי, כי לא ראינו אותם, למעט המכתב שעבר עם הוועדה.

עומר שלו: קודם כל אנחנו חברה ישראלית ואנחנו מעוניינים שישראלים וזרים כמובן יטוסו איתנו ולא עם המתחרה שלנו על הקו.

עומר שלו: אני תיכף אסביר גם את העניין הזה.

עומר שלו: המטרה שלנו זה בסופו של דבר שיהיו לנו נוסעים ולא שהמחירים יהיו גבוהים ולא יהיו נוסעים.

עומר שלו: כמובן שהמטרה של כל חברה, בוודאי חברה שהיא היום בבעלות פרטית, חברה ציבורית אבל בבעלות פרטית, היא בסופו של דבר גם לדאוג לחברה עצמה, זה ברור, אבל אנחנו לא נוכל לעשות זאת תוך התעלמות מהנוסעים שלנו, הם הלקוחות שלנו והרעיון שלנו זה לתת שירות טוב ומחירים סבירים.

עומר שלו: לנושא תמחור, ומר לוי ידגיש יותר, אבל חשוב לציין שכשאנחנו מדברים על מחיר מסוים, אין מחיר אחיד לטיסה.

עומר שלו: אין מחירון אחיד לטיסה.

עומר שלו: בכל טיסה יש מספר מחלקות מכירה.

עומר שלו: הנושא הוא מאוד מורכב ברמה המקצועית.

עומר שלו: הוא מקובל דרך אגב בכל העולם, זה לא המצאה של אל על.

עומר שלו: בכל טיסה יש מספר מחלקות.

עומר שלו: אני מתכוון שבמחלקת התיירים יש מספר מחלקות, כך זה נקרא, שהן פונקציה של כל מיני גורמים, חלק מהם זה המועד בו בוצעה ההזמנה, כמה זמן לפני, משך הטיסה, מתי היא מתבצעת, איזה ימים נכללים בפנים ואיזה לא, וחלק מזה זה גם הקצאה פנימית שעושה---

מיכאל נודלמן: באתר שלהם עומד מספר 670.

מיכאל נודלמן: אחד, יחיד.

מיכאל נודלמן: זה ממוצע, אולי.

עומר שלו: לא, מה שאני אומר, המספר 670 זה באותו מועד לטיסה הספציפית או לטיסות בתאריכים---

אלכסיי שפובלוב: אבל הבדיקה נערכה באותו יום לאותם תאריכים, חודשיים אחרי החגים---

ילנה בילדר: אבל לא הצלחנו.

ילנה בילדר: אנחנו ניסינו, תאמין לי, לא הצלחנו למצוא איזה שהוא מרכיב מיוחד לאוקראינה שמכפיל לנו את המחיר---

אלכסיי שפובלוב: ברור שלא כל המחירים שווים, אבל עדיין יש פה משהו---

עומר שלו: כבר אני אתייחס, רק עוד שתי הערות כלליות.

עומר שלו: קשה להשוות יעד מול יעד, רק בגלל המרחק שלו מישראל, וחשוב להדגיש.

עומר שלו: היושב ראש כבר הזכיר את זה, אבל אני בכל זאת חייב להדגיש.

עומר שלו: יעד הוא פונקציה של מספר דברים.

עומר שלו: אחד זה ההוצאות שלנו ביעד הספציפי הזה, וההוצאות הן הוצאות תחנה והוצאות ביטחון.

עומר שלו: הוצאות ביטחון לא דומות ביעד א' ליעד ב'.

עומר שלו: יש יעדים שיש לנו אנשי ביטחון שם, יש יעדים שאנחנו צריכים לשלוח מתגברים והנושא משנה בצורה דרמטית את העלויות בקו הזה.

עומר שלו: זאת אומרת, יש יעדים שיכולים להיות קרובים יותר, אבל בגלל פעילות, בגלל כמות טיסות אנחנו מקימים שם תחנה לביטחון או לנציבות עצמה בתחנה, והנושא יהיה שונה, העלויות שם יהיו שם, מטבע הדברים, קטנות יותר, לעומת תחנה מיוחדת או תחנה שהיא פחות פעילה.

עומר שלו: אז זו נקודה נוספת שקשה להשוות.

עומר שלו: יש גם יעדים שהם יעדים אטרקטיביים יותר, פראג שהזכרת לצורך העניין, יש כמות טיסות רבה יותר, יש יעדים שהם פחות אטרקטיביים ולכן תדירות הטיסות היא פונקציה של הביקוש שיש בשוק.

עומר שלו: אני רוצה להסביר ואולי פה חשוב להזכיר את הנושא שהזכרתי---

שלמה מולה: אבל בנקודה הזאת תראה מה שאתם עושים.

שלמה מולה: ברגע שאתם מייקרים את המחירים, אז אתם מורידים את פוטנציאל הנוסעים שאמורים לטוס.

שלמה מולה: אם אתם תורידו את המחירים אז יכול להיות שיהיו לכם יותר נוסעים, אז תדירות הטיסות תגדל---

מיכאל נודלמן: תעשו דרך טורקיה, דרך איסטנבול, דרך בוקרשט.

שלמה מולה: זה לא רק כיוון אחד בלבד.

עומר שלו: אני חושב שההערה שלך מובילה אותנו באמת לנושא התחרות והוא נושא חשוב.

עומר שלו: בקו הזה יש תחרות ויש לנו מתחרה מאוד מאוד כבד ושמו אירוסוויט.

עומר שלו: העובדה שאכן בטיסה שלך, כפי שציינת, את חזרת בטיסה של אירוסוויט, היא תוצאה של הסכם שנקרא הסכם קאוצ'ר בין שתי החברות וחשוב פה להדגיש, אחת ולתמיד, מה הוא אומר.

עומר שלו: הסכם הקואצ'ר, הקוד המשותף בין שתי החברות לא קובע את התעריפים לציבור בין שתי החברות.

עומר שלו: כל חברה בפני עצמה משווקת את המחירים שלה.

מיכאל נודלמן: אבל למה הם דומים מאוד?

עומר שלו: שנייה, אני תיכף אתייחס גם להערה הזאת, ברשותך.

עומר שלו: כל חברה קובעת את טווח המחירים שלה, משווקת באמצעים שלה את המחירים לציבור, לצרכן הסופי---

שלמה מולה: מה שאתה אומר לנו בעצם, לכם יש תוספת מחיר בגלל נושא הביטחון, לחברה השנייה אין תוספת מחיר לנושא הביטחון ואתם מרוויחים על אנשים בכלל.

שלמה מולה: כי היא מתלבשת על המחיר הזה.

שלמה מולה: תראו מה שאתם עושים, ממשיכים לפגוע בצרכן, נקודה.

שלמה מולה: זה לא יעזור שום דבר.

עומר שלו: אנחנו ממשיכים לפגוע?

שלמה מולה: בוודאי.

שלמה מולה: אם החברה הזאת, לצורך העניין חברה אוקראינית, אין להם את נושא הביטחון, אין להם בעיה עם זה, לאל על יש לו, והחברה נתנה לו מחיר של אל על, אני רוצה לטוס באל על, בסופו של דבר אתה לקחת ממני 100 דולר תוספת ביטחון, אבל שלחת אותי עם חברה אוקראינית, אז למה אתה לא מפחית את ה-100 דולר?

ילנה בילדר: זה בדיוק מה שקרה לי.

שלמה מולה: זאת השאלה בעצם.

רמי לוי: אבל את כל בדיקות הביטחון כשאתה בטרמינל בקייב מבצעים אנשי אל על.

שלמה מולה: אבל זו חברה אחרת.

מיכאל נודלמן: ובאודסה?

מיכאל נודלמן: אני רוצה לשמוע.

מיכאל נודלמן: אני הייתי באודסה, אין אל על באודסה.

עומר שלו: אני רוצה רק להעיר לגבי המחירים של המתחרים.

עומר שלו: מטבע הדברים, אני מתאר לעצמי, כשחברה מתחרה בחברה, נקרא לה, הלאומית במקרה שלנו, לצורך העניין, החברה הבולטת אולי בקו לאוקראינה, החברה האוקראינית מטבע הדברים בודקת מה המחירים שלנו, אין תיאום מחירים.

עומר שלו: אין תיאום מחירים, ואני מצהיר זאת בצורה מאוד ברורה על ההערה לגבי קרטל, בעיקר כשגם רשות ההגבלים נמצאת פה ויכולה גם לבחון ועושה את עבודתה.

עומר שלו: אין תיאום מחירים.

עומר שלו: יש שתי חברות שקובעות באופן עצמאי את המחירים ואם תראו גם קווי תעופה אחרים שבהם אין הסכמים, ותיכף אני אגיד במלה, רק חשוב לי גם שאתם תבינו וחבל שלא הציגו את זה בפניכם, הסוכן, או מי שמכר את הכרטיסים, גם במקומות שאין הסכם קואצ'ר כזה, המחירים מטבע הדברים דומים בצורה כזו או אחרת, כי המתחרות הן מתחרות בשוק וכל אחת בוחנת מה השנייה עושה, לאחר מעשה כמובן.

עומר שלו: דרך אגב, מבדיקה שלנו, אנחנו ראינו שהחברה האוקראינית בקו לאוקראינה, לקראת הוועדה עשינו איזה שהיא הכנה וראינו שהחברה האוקראינית במקרים רבים אף יקרה הרבה יותר מאל על, יש תעריפים במחלקות מסוימות, מכירה שאולי הם זולים יותר, אבל ראינו גם תעריפים שהם יקרים הרבה יותר לעומת התעריפים של אל על.

מיכאל נודלמן: אם אתה תוזיל את המחירים, הישראלים יטוסו איתכם ולא עם אירוסוויט.

מיכאל נודלמן: הם צריכים להוזיל את המחירים.

עומר שלו: הרצון שלנו זה לא לקבוע מחירים גבוהים שימנעו מאנשים לטוס איתנו.

עומר שלו: אנחנו רוצים להוזיל מחירים.

עומר שלו: מצד שני, ופה חשוב להזכיר, וגם היושב ראש הזכיר, אבל נזכיר גם פה, מחירי הדלק, ומר רמי לוי ייתן את הנתונים, קפצו ברמות שמעולם לא ידענו.

מיכאל נודלמן: למה הם לא קפצו למדינות אחרות?

ילנה בילדר: דווקא הדלק לא מסביר.

מיכאל נודלמן: הדלק קפץ לאוקראינה, לא קפץ לברצלונה, לניו יורק לא קפץ.

שלמה מולה: אדוני היושב ראש, תראה, האמת היא שחברת אל על היא חברה טובה, אני חושב שהיא חברה שבאמת, לכל הדעות.

שלמה מולה: ..

שלמה מולה: אבל אני אומר לכם שבנקודה הזאת אתם פשוט נכשלתם.

שלמה מולה: אני אומר לכם באופן ברור ביותר, לא צריך להתפלפל ולתת הסברים לכאן ולכאן, ואני חושב שזה לא נכון.

שלמה מולה: אבל זה בעצם מתחבר לנו לאותה תפיסת עולם כלכלית בחברה, בכל מיני חברות בארץ, שהיא תפיסה קפיטליסטית תחרותית, אכזרית, שפוגעת בסופו של דבר באנשים חלשים, באנשים שרוצים לטוס, אנשים שרוצים לבקר.

שלמה מולה: זה לא רק דווקא בנושא של אל על.

שלמה מולה: זו תפיסה שרק תחרות תציל את המשק, אני חושב שהיא לא נכונה ואני חושב שחברה שאין בה איזה שהוא פיקוח, למרות שבלי להיכנס יותר מדי לנושא של היצע וביקוש, לא יכול להיות שתהיה השתוללות של מחירים שבסופו של דבר אתם יודעים שאנשים בסוף, כל אלה שחייבים לטוס, ישלמו וישלמו וישלמו ויטוסו, אבל למה צריך להגיע למצב הזה?

שלמה מולה: אני חושב שאני הייתי פונה אליכם דווקא, שאתם תעשו חשיבה מחודשת, תחשבו האם זה כדאי לכם, או שאנחנו פה בכנסת ישראל נתקוף אתכם בתקשורת, אם זה משתלם לכם או לא.

שלמה מולה: בכל זאת יש פה מיליוני עולים שהפוטנציאל התיירותי שלהם בחבר העמים הוא ענק.

שלמה מולה: לא רק זה, גם אנשי עסקים שרוצים לעשות עסקים.

מיכאל נודלמן: והישראלים מה?

מיכאל נודלמן: רוצים לשלם את המחירים האלה?

שלמה מולה: זה לא יכול להיות דבר כזה.

שלמה מולה: לא יכול להיות שאל על תטוס לניו יורק, ממוצע של 1,100, 1,200 דולר, ופה 670 דולר.

שלמה מולה: ההיגיון לא תופס, בטח לא בעניין של הדלק.

מיכאל נודלמן: חבר הכנסת מולה, אני בספטמבר נסעתי לאודסה, 870 דולר שילמתי.

שלמה מולה: אני מציע, אדוני היושב ראש, גם אתה, נציג משרד התחבורה, אתם לא יכולים לבוא ולהסתתר, לראות מחירים משתוללים כאלה ולא מתערבים.

שלמה מולה: זה לא יכול להיות.

שלמה מולה: אתם צריכים לראות מה אפשר לעשות, לפנות לדירקטוריון של אל על, לחשוב, לראות.

שלמה מולה: תראו מה אתם יכולים לעשות, כל מה שאתם יכולים לקדם מבחינה תחרותית, עוד חברה זרה להכניס, אהלן וסהלן.

שלמה מולה: אתם נתקלים בבעיות דיפלומטיות?

שלמה מולה: בשביל זה יש משרד החוץ, בשביל זה יש עוד גופים שיכולים לסייע לכם.

שלמה מולה: אני אומר לכם, חברים, זה לא מסביר שום דבר, חוץ מזה שאתם, אני לא רוצה להשתמש במלה יותר גסה מזו, זה מחיר של הפקרות.

רמי לוי: כבוד היושב ראש, אני אודה לחבר הכנסת אם לפני שהוא יעזוב, הוא ישמע את מה שיש לנו גם לומר ולא רק להשמיע.

רמי לוי: קודם כל אני אתן מספר נתונים ומספר עובדות, כי הדברים שנאמרו כאן הם בהחלט לא משקפים את הרוח ואת הדרך שבה אל על עובדת.

רמי לוי: לאל על יש הסכם---

שלמה מולה: רגע, אתה מאשר לנו את המחירים לפי מה שמופיע באתר שלכם?

רמי לוי: אתה דיברת, ברשותך, אם תיתן לי חמש דקות אני אתן את כל הנתונים והעובדות שאני מכיר לאשורן.

רמי לוי: ברשותך.

רמי לוי: יש לנו הסכם עם הסוכנות להבאת עולים במחירים מיוחדים, יש לנו הסכם עם משרד הקליטה שנותן הנחות לתושבים חוזרים.

רמי לוי: אני כסגן מנהל כללי למסחר של אל על יכול להביא אין סוף דוגמאות לבקשות שפונים אלינו ואנחנו נענים להם.

רמי לוי: אני אתן דוגמה מהשבוע האחרון, פנייה---

מיכאל נודלמן: אולי אתם נותנים את זה לאזרחים?

רמי לוי: בבקשה, ברשותך תקשיב, אדוני היושב ראש.

מיכאל נודלמן: אני כועס מאוד.

מיכאל נודלמן: כואב לי.

רמי לוי: אני מבין ובכל זאת.

רמי לוי: רק אתמול נחה על שולחני בקשה מטעם המנהל הכללי של משרד הקליטה לאשר לאחד הפרופסורים המובילים בעולם שעשה עלייה ונהנה מכל הזכויות שלנו וחזר חזרה לחוץ לארץ, לאשר לו להגיע פעם נוספת בתנאים שאנחנו נותנים למי שעושה עלייה, ועם משקל עודף, כדי לעודד את העלייה לישראל.

רמי לוי: לא היססתי לרגע וחתמתי.

רמי לוי: זו לא היתה פנייה של גורם פרטי.

רמי לוי: אני נותן דוגמה אחת ואני לא אאריך בדוגמאות האלה.

רמי לוי: אנחנו לא מנותקים מהעם, אנחנו חברה ציבורית שמפרסמת דוחותיה, וכולם רואים את התוצאות העסקיות של אל על, ואני רוצה לומר לכולם, גם מי שלא ראה, הוא מוזמן להיכנס ולראות כי הדוחות האלה מפורסמים, הרווחים של אל על הם לא מרקיעי שחקים ובעלי המניות של אל על הם לא כאלה שניתן לתאר אותם כאן כמי שמתנהלים בצורה מופקרת, כמו שניתן היה להבין.

רמי לוי: אני אתן ברשות

רמי לוי: כם מספר נתונים.

רמי לוי: המחירים שלנו לקייב בחורף הקרוב, המחיר הנמוך ביותר הוא 509 דולר.

רמי לוי: מי שרוצה.

רמי לוי: ..

רמי לוי: יש עניין ויש הבדל מהותי אם אתה טס ב'עונה החמה'.

רמי לוי: אם את, גברתי היקרה, רוצה לטוס באמצע אוגוסט כשהביקוש מרקיע שחקים, מטבע הדברים, והדרך שבה התעופה והמלונאות מנהלים את ההזמנות ואת המחירים היא כזאת שככל שהביקוש גדול יותר, המחלקות הנמוכות נסגרות ואז המחירים עולים למעלה.

רמי לוי: אז מי שרצה לטוס באוקטובר נתקל, כי מה לעשות, יש שלושה שבועות חגים וכולם רוצים לצאת בתקופה הזאת ואז בהחלט יש משקל גבוה לעניין ההיצע והביקוש.

מיכאל נודלמן: אני טסתי בספטמבר לאודסה, 870 דולר.

מיכאל נודלמן: גם באל על וגם באירוסוויט.

רמי לוי: אדוני היושב ראש, אני לא יודע באיזה יום טסת, אם טסת ביום ראשון או חמישי, מטבע הדברים גם אז המחירים הם גבוהים.

רמי לוי: יש עניין של היצע וביקוש.

רמי לוי: אני רוצה לומר דבר נוסף.

רמי לוי: אתה מדבר על טורקיה, אדוני היושב ראש.

רמי לוי: לידיעתך, מהרגע שאל על יצאה מטורקיה המחיר הגבוה ביותר פר שעת טיסה הוא לטורקיה.

מיכאל נודלמן: לא הבנתי.

רמי לוי: אני אומר – המחיר הגבוה ביותר---

מיכאל נודלמן: תל אביב-אודסה, עולה 600 דולר, אצלכם זה 870.

רמי לוי: יש עניין שחברי הזכיר אותו וזה נושא הביטחון.

רמי לוי: אל על מתחילה את השנה שלה עם גיבנת של כמאה מיליון דולר הוצאות ביטחון.

רמי לוי: הממשלה החליטה בתחילת השנה הזאת שהוצאות הביטחון יהיו על הממשלה ב-80%.

רמי לוי: עד לרגע זה אל על לא קיבלה אגורה אחת.

רמי לוי: איפה הגורם הממשלתי הבכיר ביותר שיכול לתמוך ולעזור לטסים הישראלים?

רמי לוי: בכל העולם מקובל שהוצאות הביטחון הן הוצאות שהממשלה לא רק לוקחת בהם חלק, מממנת אותם.

רמי לוי: פה במדינת ישראל אנחנו חייבים לגבות את הוצאות הביטחון מהלקוחות שלנו.

רמי לוי: זה שחברות התעופה הזרות מנצלות את זה לתועלתן, זה לא דבר שאנחנו יכולים לעשות איתו משהו.

רמי לוי: לעניין המחירים.

רמי לוי: אני חייב להגיד, כל עוד אני סגן מנהל כללי למסחר באל על, אל על לא ישבה עם שום גורם, לא תיאמה, לא תתאם ואין שום דבר כזה, והמלה קרטליזציה זרה ואני דוחה אותה מכל וכל.

מיכאל נודלמן: את זה אני מבקש מגורמים אחרים שבדקו, יש פה קרטל או אין פה קרטל?

רמי לוי: כבוד היושב ראש, אני אסביר לך עוד דבר.

רמי לוי: בוא ניקח את המחירים לארצות הברית.

רמי לוי: אל על כמובילת שוק היא זו שקובעת את המחירים לארצות הברית.

רמי לוי: אם תעשה בדיקה, בכל החודשים האחרונים, או בכל השנים האחרונות, כל צעד שאנחנו נקטנו, בין אם העלאת מחיר ובין אם הוזלת מחיר, באופן אוטומטי, ויש לחברות התעופה מערכות אוטומטיות, לאל על אין מערכת אוטומטית כזו, אם אני מעלה את המחיר ב-8 בערב, סביר להניח שב-12 בלילה יהיה מאטץ' אפ של החברה הזרה.

רמי לוי: אם אני מוריד את המחיר ב-11 בלילה, ב-12 בלילה הרובוט האוטומטי יעשה מאטץ' אפ של החברה הזרה.

רמי לוי: אין כאן עניין של תיאומי מחירים, יש כאן עניין שהחברות הזרות רואות ועוקבות אחרי מה שאנחנו עושים.

רמי לוי: אני רוצה לציין עוד כמה נתונים, ברשותכם.

רמי לוי: מחירי הדלק.

רמי לוי: מחירי הדלק מאז מאי ועד לאוגוסט 2008 היו למעלה מ-125---

מיכאל נודלמן: אנחנו לא מדברים על מחירי הדלק, אנחנו מדברים על הבדלים של מחירים לטיסות לערים שונות.

מיכאל נודלמן: אני לא רוצה לשמוע.

מיכאל נודלמן: אני היושב ראש פה, אני מבקש לא לדבר על מחירי דלק, מחירי דלק לכולם אותם מחירי דלק.

מיכאל נודלמן: לכל מקום שאל על טס, מחיר הדלק אותו הדבר.

רמי לוי: זה לא נכון, ויושב כאן חברי ממשרד התחבורה וגם אומר שזה לא נכון.

רמי לוי: מחירי הדלק... כל חברה מתנהלת בצורה אחרת ברכישת הדלק שלה, ואין חברה אחת דומה לחברה השנייה ומחירי הדלק שהאמירו---

מיכאל נודלמן: אתם קונים דלק באוקראינה?

רמי לוי: כשאנחנו נוחתם שם, אנחנו קונים דלק באוקראינה.

רמי לוי: בוודאי.

מיכאל נודלמן: לא מספיק דלק?

מיכאל נודלמן: אני טסתי, לא ראיתי.

מיכאל נודלמן: בא מטוס אל על, מיד עושים רק---

רמי לוי: אדוני היושב ראש, בבקשה.

רמי לוי: הדבר הכי יקר בתעופה זה הדלק והפרמטר שמשפיע הכי הרבה על צריכת הדלק זה המשקל.

רמי לוי: אנחנו לא לוקחים בדרך כלל בטיסות מאורך מסוים דלק הלוך חזור כי הוא משפיע על צריכת הדלק בצורה קיצונית ביותר, וזה נתון שכדאי לדעת.

רמי לוי: בחודשי הקיץ אנחנו---

מיכאל נודלמן: אתם יכולים להסביר הרבה דברים, אבל תראה את הטבלה הזו ואני לא מבין.

מיכאל נודלמן: לא מבין.

רמי לוי: אני נתתי לך נתון של המחיר הכי זול שלנו בעונה הנוכחית.

רמי לוי: לפני שלושה שבועות הודענו על הוזלת מחירים ואני מודיע כאן שככל שמחירי הדלק יירדו, אנחנו נמשיך לשקול ולהביא את זה לידי ביטוי במחירים שלנו.

רמי לוי: אנחנו עושים את זה.

אברהם מיכאלי: אני שואל שאלה פשוטה, אנחנו רוצים לקבל נתונים שגם נבין אותם בצורה הגיונית.

אברהם מיכאלי: יש פה ארבעה או חמישה מקומות שהטיסה אליהם פי שתיים.

אברהם מיכאלי: אני לא מבין, דלק שקונים בברצלונה או במינכן, או בפראג---

רמי לוי: יש כאן עניין של היצע וביקוש, יש כאן עניין של---

אברהם מיכאלי: רגע, תתמקד רגע בדלק.

רמי לוי: יש את העניין של הוצאות שחברי נגע בהן, שלא דומות אחת לשנייה.

אברהם מיכאלי: דלק זה לא נימוק לאוקראינה, שזה מייקר את המחיר באופן מיוחד.

אברהם מיכאלי: הטיסה לאוקראינה היא הרבה פחות מאשר לפראג, לרומא או למינכן.

אברהם מיכאלי: לפי הטבלה שאנחנו קיבלנו פה, לכן אל תתמקד בדלק כסיבה להעלאת מחיר.

רמי לוי: אדוני, יש הרבה מאוד הוצאות של אגרות, של אגרות מעבר, של הוצאות נחיתה, של קיום התחנה שלנו במקום כזה או במקום אחר, של עלות הלנת הצוותים.

רמי לוי: יש אלף ואחד גורמים שמשפיעים על ההוצאות המשתנות שלנו.

רמי לוי: אני רוצה רק לציין עוד גורם אחד שהוא הדולר, שרק בשלושה השבועות האחרונים הוא עולה למעלה.

רמי לוי: אבל אם לוקחים דולרית ושקלית את המחירים מלפני שנה להשנה ומוסיפים את הפרמטר של הדלק, יש כאן הבדלים מהותיים שאי אפשר להתעלם מהם ועדיין אל על כמו שאמרתי בהתחלה, לא מציגה רווחיות, והיא בכלל לא מרוויחה השנה.

רמי לוי: העניין האחרון שאני רוצה להתייחס זה עניין הקואצ'ר.

רמי לוי: עניין הקואצ'ר פותח בפני הצרכנים אפשרויות נוספות לטיסה ולא להיפך.

רמי לוי: וטועה מי שחושב שהקואצ'ר מגביל את הצרכן.

רמי לוי: אם אני טסה 4 פעמים בשבוע והמתחרה טס ארבעה ימים שהם לא בהכרח חופפים לימים שאני טס בהם.

רמי לוי: כמובן שבשמונה טיסות יש חפיפה כזאת או אחרת, אבל זה מגדיל באופן משמעותי את האפשרויות של הצרכן לבחור טיסות ולטוס בהן.

אברהם מיכאלי: עדיין לא הבנתי מכל ההסברים שנתת, איך יכול להיות שבטבלה כזאת שרואים פה, ואני עדיין רואה טבלה מולי---

רמי לוי: אני לא בדקתי את זה ואני לא יודע, אני לא התייחסתי לטבלה הזאת, אני נתתי את הסיבות לשינוי במחירים בין יעד ליעד.

אברהם מיכאלי: צריך להיות לך הסבר הגיוני למה לאוקראינה אותם נימוקים שמנית, למה לאוקראינה הם כן משפיעים ולמה זה לא משפיע לא באתונה ולא ברומא ולא בפראג.

אברהם מיכאלי: זה לא מובן לנו עד עכשיו.

אברהם מיכאלי: זאת השאלה.

רמי לוי: אם אני אתן דוגמה, ואני לא נותן כאן דוגמה שכרגע הבאתי מהבית, אבל ברמת העיקרון, יכול להיות שבמינכן, שאני טס אליה, אני מקבל שירותי קרקע במחיר של איקס ויכול להיות שבאוקראינה אני מקבל את זה ב-7 או 8 איקס, וההבדל הוא מהותי.

רמי לוי: ההבדל הוא מהותי.

רמי לוי: ואתם צריכים להתייחס לכל הפרמטרים שהזכרנו ובהם אגרות המעבר ואגרות הנחיתה והתשלום עבור הזמן על הקרקע וכל מה שהזכרנו כרגע.

רמי לוי: אתם לא יכולים להתעלם מזה.

רמי לוי: ובשורה התחתונה, אנחנו חברה שמפרסמת את הדוחות שלה.

מיכאל נודלמן: אנחנו לא יכולים להבין את זה.

אברהם מיכאלי: אדוני היושב ראש, אנחנו גם לא נוכל באמת להיכנס לכל פרטי הפרטים שהוא מסביר לנו מה משפיע על המחיר.

רמי לוי: יש לנו דוחות שאנחנו מפרסמים אותם, כבוד היושב ראש.

אברהם מיכאלי: יש לי את הרגולטור שאני מצפה ממנו, כמשרד התחבורה, שיעשה את הבדיקה הזאת ושמשרד התחבורה יבוא ויגיד לנו למה באוקראינה יש מחיר איקס, כאשר עיר סמוכה, או עיר מוסקבה, או בברית המועצות לשעבר, קח את גיאורגיה אפילו, המחירים שם יותר זולים, זה טווח טיסה פלוס מינוס אותו דבר.

מיכאל נודלמן: אתם לא תשכנעו אותנו.

מיכאל נודלמן: אני שואל, אדוני סגן המנהל הכללי, אתה אומר שאתם יכולים לקבוע מחירים, הם יכולים לקבוע, אתם יותר גבוה, הם יותר גבוה.

מיכאל נודלמן: אתם יותר גבוה.

מיכאל נודלמן: אני חושב, אם אתם תורידו את המחירים וכל הצרכנים היו אצלכם, הם גם צריכים להוריד מחירים.

מיכאל נודלמן: אבל אתם יחד קובעים אותם מחירים.

מיכאל נודלמן: אני רוצה, יש פה את הרשות להגבלים עסקיים, אתם יכולים להסביר מה קורה פה?

רונית קן: אני ממונה על ההגבלים העסקיים.

רונית קן: אני אגיד אולי קודם, אתן את התיאור של המצב המשפטי מבחינת חוק ההגבלים העסקיים לגבי תחום התעופה ואז אתייחס ספציפית לנושא שנדון.

רונית קן: עד חוק ההסדרים של 2007, נושא התעופה, התובלה האווירית, היה מוחרג מחוק ההגבלים העסקיים.

רונית קן: זאת אומרת לרשות להגבלים עסקיים לא היתה סמכות לטפל בהסדרים בתחום התובלה האווירית.

מיכאל נודלמן: קודם היה זכות.

רונית קן: לא, בחוק עד 2007 אסור היה.

רונית קן: בחוק היתה החרגה לנושא התובלה האווירית, אין לרשות ההגבלים העסקיים, לממונה, סמכות לטפל בנושא תובלה אווירית.

רונית קן: ב-2007, במסגרת חוק ההסדרים, רשות ההגבלים העסקיים יזמה תיקון שנדון בוועדת הכספים ואושר, שמכניס את תחום התובלה האווירית לתחולת חוק ההגבלים העסקיים.

רונית קן: במסגרת התיקון הזה, כמו שנעשה ברשויות אחרות בעולם, רשויות דומות לנו בעולם, גם הוסדר שרשות ההגבלים העסקיים תגבש פטור שיגדיר מה ההסכמים שחברות תעופה יכולות להתקשר ביניהן בהם ומה ההסכמים שצריכים לבוא לאישור, שאולי יש בהם פוטנציאל לפגיעה תחרותית וכתוצאה מכך ההסכמים האלה צריכים לבוא לבחינה תחרותית ברשות ההגבלים העסקיים והיא צריכה לאשר אותם, להתנות אותם או להתנגד להם.

רונית קן: אנחנו סיימנו לפני מספר חודשים הכנת פטור סוג כזה, שמגדיר את אותם הסכמים, מגדיר בין השאר מה הם ההסכמים שצריכים לבוא לבחינת רשות ההגבלים העסקיים.

רונית קן: הפטור הזה ממתין לחתימתו של שר התעשייה, המסחר והתעסוקה, סגן ראש הממשלה, השר אלי ישי.

רונית קן: אני מקווה שהוא יחתום עליו בימים הקרובים, הוא ממתין לחתימתו זה זמן מה.

רונית קן: אנחנו גיבשנו את הפטור אחרי שיחות ארוכות ובדיקות גם מול חברת אל על, מול חברות תעופה ישראליות אחרות, מובילים זרים שמגיעים לישראל מול רשות התעופה האזרחית ומשרד התחבורה.

רונית קן: עבודה מתמשכת שבעקבותיה גובש פטור הסוג ואני מקווה שהוא ייחתם בזמן הקרוב.

רונית קן: לאחר חתימתו ועם כניסתו לתוקף, תהיה לרשות ההגבלים העסקיים סמכות ואפשרות לבחון הסדרים, החברות יצטרכו להביא את ההסכמים ביניהם לבחינת רשות ההגבלים העסקיים ואנחנו נוכל להפעיל את סמכותנו על פי חוק לבחון את ההסכמים האלה, לאשר אותם, להתנגד להם, במידה ויש בהם פגיעה תחרותית וגם לבחון את ההתנהלות בענף.

רונית קן: כך באופן כללי.

רונית קן: זה המצב העובדתי וברגע שיאושר פטור הסוג וייכנס לתוקף, אנחנו גם נבחן את זה.

מיכאל נודלמן: זה השר ישי צריך לחתום רק?

רונית קן: נכון.

רונית קן: שר התעשייה, המסחר והתעסוקה צריך לחתום על פטור הסוג שמונח על שולחנו לחתימה וממתין לחתימה.

רונית קן: זה נמצא זמן מה וממתין לחתימתו של השר.

אברהם מיכאלי: מה הסיבה לעיכוב?

אברהם מיכאלי: אם את יודעת.

רונית קן: שר התעשייה, המסחר והתעסוקה ביקש לבחון היבטים מסוימים בפטור, גם מול משרד התחבורה, כך עשינו, ומלשכתו נאמר לי שהוא יחתום עליו בזמן הקרוב.

מיכאל נודלמן: אנחנו יכולים להיפגש איתו?

אברהם מיכאלי: בוודאי.

מיכאל נודלמן: אנחנו ניפגש עם שר התעשייה, המסחר והתעסוקה.

אברהם מיכאלי: מה זה נותן לך?

אברהם מיכאלי: תני לי להבין את המשמעות.

רונית קן: פטור הסוג שייחתם, כי הוא עבר כבר את כל התהליך, פרט לחתימתו של שר התעשייה, המסחר והתעסוקה, מה שפטור הסוג יאפשר זה שני דברים.

רונית קן: אחד, הוא ייתן ודאות לחברות.

רונית קן: הן תדענה איזה הסכמים הן יכולות לעשות ביניהן ואין בהם פגיעה תחרותית.

רונית קן: הן יכולות להמשיך ולפעול על פיהם ואיזה הסכמים הם צריכים לבוא לאישור.

מיכאל נודלמן: מי יבדוק אחר כך, יש קרטל, אין קרטל, לפי ההסכמים?

רונית קן: אנחנו.

רונית קן: זאת האחריות שלנו והסמכות שלנו.

רונית קן: אם נמצא, בין אם ממידע כזה או ממידע אחר שישנה התנהגות שאינה עומדת בחוק ההגבלים העסקיים ויש בהם משום הפרה של חוק ההבגלים העסקיים, בוודאי ובוודאי שנבחן את הדברים האלה.

רונית קן: אבל קודם כל צריך להגיד שלפני בחינת עבירות על חוק ההגבלים העסקיים, לחברות תינתן כמובן האפשרות להביא את ההסכמים לבחינתנו ולבדיקתנו.

רונית קן: אם נמצא שיש בהם משום בעיית תחרותית, אנחנו בוודאי ובוודאי שנידרש לה.

רונית קן: צריך להוסיף מעבר להסכמים שקיימים בין החברות, גם מדינת ישראל, כמו שתיאר נציג רשות התעופה האזרחית, באמצעות רשות התעופה האזרחית ו/או משרד התחבורה, חותמת על הסכמים בין מדינות.

רונית קן: בין ישראל ואוקראינה נחתם ב-2006 הסכם בין המדינות, בין רשויות התעופה האזרחיות, והמעמד שלו דומה מאוד להסכם בין מדינות ובהסכם הזה בהחלט יש היבטים שיכולה להיות בהם בעיה תחרותית.

רונית קן: אמר קודם חבר הכנסת הנכבד שעזב, שתחרות לא פותרת הכל.

רונית קן: אנחנו חושבים שתחרות בהחלט פותרת הרבה מאוד, את הרוב, אם לא את הכל.

רונית קן: רגולציה חשובה וחשובה מאוד, אבל אם אנחנו היינו רואים לנגד עינינו היום, כמו שיש ביעדים אחרים, את אותם יעדים לאוקראינה במצב תחרותי משוכלל יותר, זאת אומרת לא רק שני מובילים, אלא מובילים נוספים, ללא הגבלות על טיסות שכר, לא של כמות ולא של מחיר, מן הסתם היינו רואים מחירים שיורדים.

רונית קן: ולכן הדברים צריכים בוודאי ובוודאי לבוא לפתחה של אל על, אבל צריכים גם לבוא לפתחה של המדינה, במובן זה שחובתנו כמדינה לייצר תשתית תחרותית טובה ככל הניתן והיא זאת שמביאה את המחירים הטובים ביותר לצרכן.

רונית קן: נכון, מחירי הדלק בעולם אכן התייקרו, ואנחנו כרשות הגבלים עסקיים לא נכנסים לבדיקת המחיר מה היתה השפעת התייקרות הדלק על מחירי הטיסות בעולם, הם התייקרו כנראה.

רונית קן: כל מחירי הטיסות התייקרו כנראה בכל העולם.

רונית קן: מה שיעור ההתייקרות, כמה ממנו הוא תוצאה של מחירי הדלק הוא לא נושא שאנחנו נכנסים לו, אבל אין לי ספק שכשנראה לנגד עינינו בין אם בטיסות לאוקראינה או ליעדים רבים אחרים תמונה תחרותית טובה יותר, זאת אומרת כשנראה מספר רב יותר של מובילים, כשנראה פתיחה לטיסות שכר בתקופות שיא, אז בהחלט יש סיכוי שאנחנו נראה גם הורדה של המחירים לאורך ולכן אין ספק שיש שני מתחרים על קו.

רונית קן: אנחנו נמצאים בזירה תחרותית טובה פחות מאשר כשאנחנו רואים ארבעה מתחרים בקו וארבעה מתחרים פלוס טיסות שכר אז בוודאי ובוודאי.

רונית קן: אני רוצה לסכם ולומר שאני חושבת שקודם כל יש חשיבות רבה לחתימתו של הפטור האווירי וכניסתו לתוקף.

רונית קן: אני בטוחה שכאשר הדבר הזה יקרה, אנחנו נוכל לבחון את ההסכמים---

מיכאל נודלמן: אנחנו נפנה עכשיו לשר ישי, ופה יש נציגים שיכולים לדבר איתו ואני חושב שבקרוב זה יהיה.

רונית קן: אני חושבת גם, כמו שאמרתי, שחשוב שגם רשות התעופה האזרחית וגם משרד התחבורה ייקחו את הדבר לתשומת לבם.

רונית קן: יש חשיבות לחתום על הסכמים שהבסיס להם הוא הגברת התחרות ושיפור תחרותי ולא השמת הגבלות על כמויות של טיסות או מחירי מינימום במושבים, בין אם בטיסות שכר ובין אם בטיסות אחרות.

רונית קן: יש חשיבות רבה להוספת מובילים ויש חשיבות רבה להוספת טיסות שכר, יש חשיבות לעשות את כל הדברים האלה כשאנחנו יודעים שבין החברות לא יכולים להתקיים הסכמים שהם הסכמים שפוגעים בתחרות וכתוצאה מזה בצרכן.

רונית קן: תודה רבה.

מיכאל נודלמן: יש לי שאלה.

מיכאל נודלמן: צריכה להיכנס חברה אוקראינית?

אבי בן חור: גם.

מיכאל נודלמן: שם יש רק שתי חברות.

מיכאל נודלמן: אירוסוויט ודמבסק.

אבי בן חור: במדינת ישראל תהיה חברה נוספת.

אבי בן חור: הם יצטרכו למנות חברה שלהם, כמו שאני שומע מהצד, זו תהיה חברת בת של אירוסוויט, שזה כבר ברור שברגע שזה חברת בת, זה לא בדיוק התחרות שאנחנו רוצים, אבל אנחנו לא יכולים לנהל את הצד השני.

מיכאל נודלמן: אתם יודעים שנפגעים רק אזרחים שלנו ועל יד השגרירות שלנו אנשים, תיירים וקרובים של הישראלים עומדים שני לילות כדי לקבל אשרת כניסה.

מיכאל נודלמן: יש תור גדול.

אבי בן חור: אם המדינה תצליח לבטל את האשרות, אני מאמין שהשמים האלה לא יהיו לא פחות מהקו למוסקבה.

מיכאל נודלמן: מי עוד רוצה להגיד כמה מלים?

עודד אהרן: ממשרד הרווחה, כרגע אין לנו מה להוסיף.

עודד אהרן: אנחנו עוסקים בנושאי צרכנות, אבל בעניין זה עועד לא הספקנו לפעול.

ילנה בילדר: קודם כל תודה על התשובה שלכם וההתייחסות שלכם, ואני באמת רוצה לסיכום, ברוח טובה דווקא, להדגיש בכל מקרה.

ילנה בילדר: דיברנו פה על הפתרונות, אני רוצה להסביר את עצמנו מה הציפיות שלנו היו ומה הציפיות לשינוי.

ילנה בילדר: תאמינו שאנחנו לא מנותקים מהעולם ואנחנו מב ינים ומרגישים שהמורכבות של הגורמים שמשפיעים על המחירים, אנחנו מבינים טוב מאוד, ואם גם יש עלייה של הדולר, עלייה של המחיר של הדלק, לדעתי אל על צריכה לעשות איזה שהיא חקירה ולבנות איזה שהוא רפרנס של המחירים ואני לא אתפלא אם המחיר של אוקראינה יהיה יותר גבוה מכל המחירים של כל המדינות.

ילנה בילדר: זה סביר, אבל אם יש איזה שהיא עלייה בגלל הדלק, אנחנו מצפים לראות עלייה הגיונית בהשוואה עם המדינות השונות ואתם לא יכולים לא להסכים איתי על זה, נכון?

ילנה בילדר: אתם רואים שהמחיר של אוקראינה הוא יוצא מהכלל, אז קודם כל אני ציפית שאל על יגיד ש'הוא יוצא מן הכלל כי...', לא כללי.

ילנה בילדר: אני רוצה לדעת מה יוצא מהכלל במחיר של אוקראינה לעומת כל המחירים האחרים.

ילנה בילדר: אתם לא נתתם לי, לצערי הרב, את התשובה הזאת, ואם אתם תתחילו לחקור את זה ולהבין, אתם גם תראו איפה אפשר אולי לטפל ולעשות הנחות ולהוזיל את זה.

ילנה בילדר: אולי צריך לקחת חברה מאוקראינה של ביטחון ולהדריך אותם פה ולשים אותם שם וזה יעלה לכם.

ילנה בילדר: ..

ילנה בילדר: אני יכולה כאשת עסקים לתת אלף ואחד פתרונות, אבל האם אתם מתכוונים לעשות את זה?

ילנה בילדר: אני הבנתי שלא, כי גם הגעתם לפה וכל מה שאמרתם אני מקבלת ואני מבינה, אבל לא על זה היה מדובר.

ילנה בילדר: זה הכל היה כללי.

ילנה בילדר: אני מצפה שאתם תעשו חקירה כזאת.

רמי לוי: ברשותך, אני אגיד שני דברים.

רמי לוי: קודם כל, אתם הבאתם כאן דוגמאות.

רמי לוי: אם הייתם לוקחים למשל את הקו לבוקרשט אז בטח היית מגלה שם שהמחירים לא נמוכים.

רמי לוי: אתם נתתם כאן מחירים לאתונה, ועד כמה שברור גם לי וגם לך, הקו לאתונה הוא קו הרבה יותר קצר מאוקראינה או מכל קו אחר, ואני יכול לומר לכם ולהבטיח לכם---

מיכאל נודלמן: הוא קצר ב-40 דקות, אבל הוא פי שתיים יותר---

ילנה בילדר: וגם כשיש עלייה באוגוסט או בספטמבר, אז לא ברור לי למה הקפיצה.

ילנה בילדר: ..

ילנה בילדר: אנחנו יודעים שבאוגוסט המחיר הוא יותר יקר, ואם זה עולה מ-300 דולר ל-500 דולר, אני גם את זה מבינה, אבל באוקראינה זה עולה מ-600 עד 1,000, כאילו 40% עלייה, זה עדיין יותר גבוה מכל שאר המחירים.

רמי לוי: גברתי, יש לי כאן את כל רמות המחירים שלנו בכל תקופות השנה, גם בעונה השקטה וגם בעונה החמה ואני לא---

מיכאל נודלמן: אני יושב ראש ועדה, אני לא אוהב שמדברים ולא אומרים שום דבר.

מיכאל נודלמן: תגיד לנו משהו.

מיכאל נודלמן: הגברת אמרה לך, אתה דיברת ודיברת ושום דבר לא אמרת לנו, זו הבעיה.

רמי לוי: אני לא יודע מתי היא רכשה את הכרטיס שלה.

רמי לוי: יש לנו גם מחירים נמוכים, ואני הדגשתי בתחילת הדברים שלי שהעניין של היצע וביקוש---

מיכאל נודלמן: כשהיא דיברה אליך בקשר לכרטיס זול.

מיכאל נודלמן: אני לרוב טס מהכנסת, אבל לפעמים פרטי, אבל אין כרטיסים.

מיכאל נודלמן: ..

מיכאל נודלמן: למי אתם מוכרים כרטיסים זולים, אנחנו לא יודעים.

מיכאל נודלמן: באיזה מקום כתוב שיש כרטיסים כאלה וכאלה וכאלה.

מיכאל נודלמן: אין, אתם לא כותבים שיש כרטיסים ב-600, יש כרטיסים ב-500, באותה טיסה.

מיכאל נודלמן: איפה זה כתוב?

מיכאל נודלמן: אין מקום שבו זה כתוב.

רמי לוי: אם כבוד היושב ראש ייתן לי להשלים שני משפטים.

מיכאל נודלמן: תדבר רק לעניין.

רמי לוי: אני מדבר לעניין, אדוני היושב ראש.

מיכאל נודלמן: לא מלים, לא מלים.

מיכאל נודלמן: בבקשה.

רמי לוי: המחירים שלנו מפורסמים בכל המערכות ואצל כל הסוכנים, כל רמות המחיר, וניתן, כמו שהבחור שיושב לידך, שאני לא זוכר את שמו, הוציא אותם גם באינטרנט, אפשר לראות את רמות המחירים השונות וגם במערכות ההפצה ניתן לראות אותם.

רמי לוי: זה לא מחיר אחד ואחיד.

רמי לוי: אנחנו חברה שמפרסמת, אנחנו לא עובדים במחתרת, הדברים גלויים לעיני כל.

רמי לוי: בנושא של התמחור של המחירים אני אגיד שני דברים.

רמי לוי: קודם כל, אנחנו פועלים מתוך אחריות גם כלפי הצרכן וגם כלפי בעלי המניות שלנו.

רמי לוי: ואני אחזור ואפנה את כולכם לדוחות הכספיים שלנו.

רמי לוי: אני לא חושב שאל על עושה כאן איזה שהיא בוננזה, איזה שהוא רווח על גבו ועל החשבון של צרכן כזה או אחר.

רמי לוי: אל על מעורה בחברה הישראלית, עם הסכמים עם כל הגופים שעוזרים לעלייה ולקליטה, נותנת תמיד כשפונים אליה, בכל נושא, כמעט בכל משרד, כדי לעזור לכל אחד ואחד ויש דברים שאנחנו יכולים לעשות ויש דברים שאנחנו לא יכולים לעשות, כי---

מיכאל נודלמן: אל על זה סימן של ישראל, אבל אתם לעושים לישראלים דין מוות.

מיכאל נודלמן: איך פנסיונר יכול לשלם מחירים כאלה, שיש לו קבר שם, איך הוא יכול להגיע לשם, אם הוא מקבל 3,200 שקלים בחודש.

מיכאל נודלמן: משרד הרווחה אולי יודע איך הם חיים.

מיכאל נודלמן: איך הוא יכול להגיע?

מיכאל נודלמן: אתם אומרים 'אנחנו עוזרים לכולם', אתם עוזרים לאחד, לאיזה קבוצה, תעזרו לפנסיונרים, תעזרו לוויתרנים.

רמי לוי: כבוד היושב ראש, יש לנו מחירים לפנסיונרים, יש לנו מחירים לצעירים, ואני אשאל את כבוד היושב ראש, מה המדינה עושה על מנת להקל על אל על ולו רק בנושא אחד שהממשלה החליטה עליו ולא מקיימת אותו, וזה נושא הביטחון, שהיא יכולה להוזיל את המחירים לישראלים וכמו שאתה הבנת, כבוד היושב ראש, אם הממשלה תיקח עליה את הוצאות הביטחון, אז גם החברות הזרות יוזילו את מחירי הכרטיסים שלהם, לא רק אל על.

רמי לוי: זה נטל כבד על אל על, 100 מיליון דולר בשנה, נטל כבד על חברה---

מיכאל נודלמן: בסדר, אני מבין את הכל, רק אני לא מבין למה טיסה לאודסה, קייב, עולה 800 דולר וטיסה לברצלונה עולה 490?

מיכאל נודלמן: את זה אני לא מבין.

מיכאל נודלמן: מה שאתם אומרים, אני מוכן לדבר, מוכן להילחם.

מיכאל נודלמן: אם הבטיחו לכם, צריכים לתת.

מיכאל נודלמן: אבל אני לא מבין איך, עם כל הסיפורים שלכם, טיסה לאוקראינה עולה פי שתיים וחצי מכל הטיסות האחרות.

מיכאל נודלמן: את זה אני לא מבין.

מיכאל נודלמן: אני מוכן לעזור לכם, חברים, אבל תסבירו לי.

עומר שלו: הנתונים האלה שהוצגו פה, אנחנו לא יכולים לבדוק אותם, כי ראינו רק את מה שהאדון עשה וההשוואה שלו.

עומר שלו: כמו שאמרנו, יש טווח מחירים.

עומר שלו: המחיר לאוקראינה הוא לא פי שתיים מברצלונה.

מיכאל נודלמן: כמה?

מיכאל נודלמן: ברצלונה?

מיכאל נודלמן: 4 שעות ו-50 דקות, 5 שעות, 600 דולר.

מיכאל נודלמן: פה 3 שעות טיסה, 700 דולר.

רמי לוי: כבוד היושב ראש, אתה טסת בתקופה אחרת.

רמי לוי: אנחנו מדברים על המחירים שהוא לקח עכשיו, המחירים שלנו הנמוכים, המחיר הנמוך ביותר הוא 509 דולר, המחיר הבא הוא 596 דולר, המחיר השלישי הוא רק 670 דולר.

רמי לוי: זאת אומרת שיש לנו גם מחירים זולים במערכת ואני חושב שמציגים פה מחיר שאולי רוצים להציג.

אלכסיי שפובלוב: זה לא מחיר שהמצאתי אותו, הוא מפורסם, והוא לעיני כל.

ילנה בילדר: ולקחנו ממש מהאינטרנט.

עומר שלו: האינטרנט מאפשר מכירה מסוימת, אבל כשרוצים לעשות מכירה משוקללת יותר, אפשר לעשות את זה באמצעות סוכן שמכיר את מחלקות המכירה, או המוקד הטלפוני של אל על, שבעצם נותן את שירותי הסוכן באופן עצמאי וגם הם יודעים אולי לבחון את האפשרות ולהציע לכם דברים אחרים.

עומר שלו: האתר שלנו גם מציע אפשרויות שונות.

מיכאל נודלמן: אני מבקש סליחה.

מיכאל נודלמן: אנחנו חושבים שכל המחירים פה, הם מחירים לקלאס אחד.

מיכאל נודלמן: יש הבדל.

מיכאל נודלמן: אם לאוקראינה זה אקסטרה קלאס ולברצלונה זה קלאס הכי נמוך, זה דבר אחר.

מיכאל נודלמן: אבל זה אותו דבר.

אלכסיי שפובלוב: אני לקחתי נתונים באותו יום, בכוונה בחרתי אמצע נובמבר, שזה אחרי החגים, המטוסים אז טסים ריקים, אני טסתי בתקופה הזאת, המטוסים לאוקראינה טסים חצי מלאים בדרך כלל בתקופה הזו, ובחרתי אחד אחד והדפסתי ובחרתי מחירים רק הכי זולים, הבעיה שגם לאוקראינה אין הרבה טיסות, פעם בשבוע רק אל על טס.

עומר שלו: הזכרת פעם בשבוע.

עומר שלו: המשמעות של פעם בשבוע, ואני חוזר ומדגיש את זה, זה שאין לנו שם תחנה קבועה.

עומר שלו: רק לנושא הביטחון, שהזכיר מר רמי לוי, זה אומר שאנחנו צריכים לשלוח מתגברים לביטחון או מהארץ או מתחנה אחרת.

עומר שלו: מדובר בעלויות עתק של לשלוח מתגברים כדי שתגיע הטיסה, הם לא יכולים לטוס עם הטיסה, הם נמצאים שם קודם, הם מוטסים בצורה מיוחדת, הם צריכים לפתוח את התחנה שם, לשמש כאנשי ביטחון או אנשי התחנה שם, לסיים את הטיסה ולחזור באופן עצמאי.

עומר שלו: כל העלויות האלה ואני לא מדבר על עלויות אחרות של התחנה והנציגות ואגרות ואחרות שהן שונות מיעד ליעד, אלא רק היעד שהזכרת, שאנחנו שומרים עליו כדי לאפשר טיסות ליעד הזה, כי יעדים מהסוג הזה, אתה יכול להבין שהם לא יעדים רווחיים שאנחנו טסים בהם רק פעם בשבוע, כי אין תנועה מספיקה בשביל זה.

עומר שלו: אתה יכול להבין שכל התפיסה היא שונה שם.

מיכאל נודלמן: אבל לבירה האוקראינית?

מיכאל נודלמן: אתם טסים לשם הרבה זמן והמחירים אותם מחירים.

עומר שלו: זה לא אותם מחירים.

אלכסיי שפובלוב: הוא היה 640 דולר לקייב באותה תקופה, באותה בדיקה.

אלכסיי שפובלוב: אני לא הדפסתי.

מיכאל נודלמן: 640 זה יותר מ-500 ויותר מ-300.

עומר שלו: אבל זה 640.

עומר שלו: נושא הדיון היה קייב והנתונים שהצגנו פה היו המחירים לקייב, וזה בדיוק מסתדר עם הנתונים שאמרנו, בין 509 דולר ויש גם מחירים גבוהים יותר---

אלכסיי שפובלוב: לא, לא היו.

עומר שלו: לא, אבל 600 ומשהו כן היה.

עומר שלו: אבל זה אמצע נובמבר---

עומר שלו: אבל עדיין אנשי הביטחון צריכים לנסוע, עדיין צריך לפתוח את התחנה---

אלכסיי שפובלוב: אז זאת אומרת ההבדל במחירים הוא רק בגלל אנשי הביטחון?

אלכסיי שפובלוב: זה גורם למחיר פי---

עומר שלו: זה לא רק, זה אגרות, יש שירותי קרקע ביעד א' וביעד ב', גם אם הם קרובים גיאוגרפית, זה לא תמיד אותו דבר.

עומר שלו: זה שיקולים של משא ומתן שלנו מול אנשים מקומיים.

עומר שלו: יש יעדים, ויגיד משרד התחבורה גם בעניין הזה, שיש לדוגמה רק גורם אחד שנותן שירותי קרקע.

מיכאל נודלמן: למה המחירים של הטיסות של אירוסוויט אותו דבר?

מיכאל נודלמן: אתם לוקחים אותם מחירים.

עומר שלו: תסלח לי, לפחות מהנתונים שאנחנו רואים במערכות שלהם---

רמי לוי: הסברנו להם, הם עושים מאטץ' אפ למחירים שלנו.

עומר שלו: המחירים שלנו לא מתואמים עם אירוסוויט ואם הם בוחנים מה אנחנו---

מיכאל נודלמן: אבל הם דומים, מטוס אחד, אותם מחירים.

רמי לוי: אבל הסברנו את זה, כבוד היושב ראש, הסברנו בדיוק איך זה מתנהל.

רמי לוי: אנחנו קובעים מחיר והם משווים אותו, במקרה המהיר תוך שעות, ובמקרה ה---

מיכאל נודלמן: אותו מחיר, 500 שקל, 450 שקל.

רמי לוי: אנחנו בשום מקרה לא נקבע מחירים שמלכתחילה אנחנו יודעים שאנחנו נפסיד בהם, כבוד היושב ראש.

מיכאל נודלמן: בוודאי, יש שם קרטל.

רמי לוי: אני לא יודע לאיזה תאריך לקחת.

רמי לוי: אני ביקשתי שיבדקו לי במערכות את המחיר הזול ביותר באמצע נובמבר לקייב ואני קיבלתי כאן אס.

רמי לוי: אמ.

רמי לוי: אס, ואף אחד לא שמע מה אמרתי כאן, 509 דולר יש היום במערכות לאמצע נובמבר לקייב, אז אני לא יודע מאיפה אתם שואבים את הנתונים האלה.

מיכאל נודלמן: אולי בברצלונה המחירים יותר נמוכים, אולי בכל כיוון יש מחירים יותר נמוכים.

מיכאל נודלמן: חברים, זה שלהם, זה לא אנחנו עשינו טבלה ויש פה דברים שאי אפשר להגיד שזה לא כך.

מיכאל נודלמן: אני מבין שיש 500 דולר, אבל בברצלונה גם יש אולי יותר זול מ-480 ובכל מקום יש אולי יותר זול.

מיכאל נודלמן: מספיק, זה לא שוק.

מיכאל נודלמן: אנחנו מבינים מה אתם מדברים, אתם לא רוצים להבין על מה אנחנו מדברים.

מיכאל נודלמן: אנחנו צריכים לקבל החלטה.

אברהם מיכאלי: אדוני היושב ראש, מכיוון שאין פה שום דבר נגד אל על, אפילו שהיא כבר חברה פרטית, אנחנו רואים בה כחברה לאומית עדיין ובאמת הם מוכיחים את עצמם במשימות לאומיות, עדיין יותר מכל חברה אחרת, ואין מה לומר, שבחים מגיעים להם, זה לא משהו נגד אל על.

אברהם מיכאלי: אבל רבותיי תבינו, יש פה תלונה שהגיעה מאזרחים.

אברהם מיכאלי: האם כחברת אל על תיכנסו עכשיו מתחת למדף ותתנצלו על ידי כל מיני התנצלויות, שאנחנו לא מבינים אותן, כי פה הביאו סרגל השוואה.

אברהם מיכאלי: אם הסרגל הזה לא נכון, תגידו שזה לא נכון.

רמי לוי: אנחנו אומרים שזה לא נכון, שהמחיר הזול ביותר לקייב בנובמבר הוא 509 שקלים.

ילנה בילדר: מדברים על דנפרופטרובסק נטו, לא בדקנו קייב.

אברהם מיכאלי: אתה כנציג הבכיר של אל על, אני מציע לך.

אברהם מיכאלי: אני אמליץ ליושב ראש הוועדה, הוועדה לא תרד מהעניין הזה.

אברהם מיכאלי: קח שיעורי בית, תבוא תשכנע אותנו יותר למה באוקראינה, התלונה כרגע היא על אוקראינה, עוד לא קיבלנו תלונות על מדינות נוספות, שגם לא רווחיות וגם לא בדיוק במערב אירופה.

מיכאל נודלמן: זה הכי יקר.

אברהם מיכאלי: קח שיעורי בית, תעשה לנו, כוועדה, תשכנע אותנו למה הפרמטרים השונים שכל מקום שאתם טסים, גם ביטחון, גם דלק, גם אגרות, גם שירותי קרקע, למה באוקראינה זה שונה.

אברהם מיכאלי: אני כן מצפה פה, ואמר את זה גם חבר הכנסת מולה קודם, ממשרד התחבורה.

אברהם מיכאלי: אתם אלה שנותנים את הרישיון.

אברהם מיכאלי: אני תמיד בא אליכם, תעזרו לנו בכלים המקצועיים.

אברהם מיכאלי: לנו אין בוועדה כרגע אנשי מקצוע שיושבים ויבחנו לנו כל דבר, אבל אני כן מצפה מכם, כממשלה, תבואו ותראו לנו שבדקתם את הנתונים שאל על אומר לכם ובאמת תשתכנעו שיש פה היגיון בדברים שלהם, לאוקראינה ככה צריך להיות.

אברהם מיכאלי: לפחות אנחנו נוכל להגיד לאזרחים 'רבותיי, זה אילוצים' ואז נלחץ עליכם אולי לפתוח תחרות, לבקש מההגבלים העסקיים לעשות עוד מאמץ בשביל לקבל את הפטור האווירי או כל מה שיש.

אבי בן חור: זה לא תלוי רק בנו.

אבי בן חור: יש צד שני.

אבי בן חור: זו מדינה ריבונית.

אברהם מיכאלי: בשביל זה אנחנו קיימים פה.

אברהם מיכאלי: רבותיי, הצד השני, האמן לי, חשוב לה הקשרים עם מדינת ישראל בכל מיני קונסטלציות.

אברהם מיכאלי: יושב ראש הוועדה במקרה ממונה על אגודת ידידות עם אוקראינה ולנו, כמדינה, יש לנו כלים.

אברהם מיכאלי: את זה תביאו לנו, למגרש שלנו, כי אם אתם כמדינה לא מתמודדים ולנו יש את הכלים שלנו.

אברהם מיכאלי: אבל רבותיי, פה יש תלונה, אם נתייחס לתלונה הזאת עם תירוצים שתצאו מזה איכשהו, לא תצאו מזה טוב.

אברהם מיכאלי: לא כאל על ולא כמדינה, ואנחנו חייבים לבוא ולהסביר ולשכנע את אותם אזרחים, שבמקרה פה שניים יושבים, אבל מדובר פה בעשרות ובמאות שאנחנו צריכים להסביר להם למה לאוקראינה הטיסות יותר יקרות ויש בזה היגיון.

אברהם מיכאלי: אם אין בזה היגיון, בוא ננמק גם למה אנחנו לא עושים את הכל כדי לשנות את העובדה המצערת הזאת שבאוקראינה הטיסות יוזלו.

אברהם מיכאלי: נלחץ לכל הכיוונים שאנחנו יכולים כוועדה ללחוץ, אבל אחרי שנשתכנע שאכן באמת פה אין איזה טעות או משהו כלפי אוקראינה של העדפה שלילית על פני מדינות אחרות.

אברהם מיכאלי: זה מה שהייתי מצפה מכם כחברה מכובדת, כאל על, שתבואו ותסבירו לנו בסרגל שאתם תציגו לנו, סרגל, עם הפרמטרים, בכל המקומות שונה באוקראינה ובגלל זה אנחנו מייקרים את אוקראינה.

אברהם מיכאלי: זה מה שלא קיבלנו פה היום.

ילנה בילדר: ואם אני היום אצטרך לבחור, אל על או אירוסוויט, אני אומרת שאני בוחרת את אל על.

ילנה בילדר: באמת.

מיכאל נודלמן: יש לי שאלה, אתם יכולים להגיע בשבוע הבא ולהסביר לנו מה קרה?

דנה גורדון: אפשר להעביר בכתב.

מיכאל נודלמן: או בכתב.

מיכאל נודלמן: יכולים להעביר אלינו בכתב הסברים?

עומר שלו: אכן, ואנחנו נשלח לכם.

מיכאל נודלמן: למשרד התחבורה אני צריך להגיד - חוץ ממשרדים, יש פרלמנט בכל המדינות.

מיכאל נודלמן: אם אצלם יש מצב שאתם לא יכולים לעשות שום דבר, יש אצלנו חברים בפרלמנט האוקראיני, יש לנו חברים גם בממשלה האוקראינית, אנחנו יכולים לעשות דרך הפרלמנט האוקראיני לחץ ולחץ לא כל כך קטן.

מיכאל נודלמן: אתם צריכים להבין שהפרלמנט שלנו לא עובד רק פה, יש שם קבוצה גדולה שהיו פה 27 חברי פרלמנט בוועדה, ובוועדה הזו כמעט 50 איש, ידידות עם ישראל, והם מוכנים לעזור לנו בדברים כאלה, כי זה פוגע לא רק בישראלים, זה פוגע גם באוקראינים.

מיכאל נודלמן: אם הם יידעו שזה דו צדדי, הם יעשו הכל כדי להוריד מחירים.

מיכאל נודלמן: כך לא יכול להיות.

עומר שלו: אדוני היושב ראש, ברשותך, ביוזמות האלה ובפניות האלה גם לסייע לחברות התעופה הישראליות, ופה זה כל חברות התעופה הישראליות, כדי לשכנע את מדינת ישראל לחזור להחלטה הקודמת שלה של מימון מלוא הוצאות הביטחון.

עומר שלו: הטרור הוא נגד המדינה ולא נגד חברות תעופה ישראליות, המדינה הכירה בכך וחזרה בה, וחברות התעופה, ובעיקר אל על, נושאות בהוצאות כבדות מאוד של עשרות מיליוני דולרים בשנה.

עומר שלו: אם הממשלה תכסה את זה, אנחנו נוכל לסייע בסופו של דבר גם לצרכן וגם למקרים מהסוג הזה.

עומר שלו: ואם תצא מפה עוד קריאה לממשלת ישראל לתמוך בזה, אז עשינו פה משהו.

מיכאל נודלמן: דבר ראשון, תנו לנו נתונים יותר מפורטים שאנחנו נבין למה באוקראינה המחירים יותר גבוהים, אבל לא ככה שבאוקראינה יש עוד מחירים, אני בטוח שיש מחירים גם בכל הכיוונים.

מיכאל נודלמן: דבר שני, אנחנו נפנה לשר התעשייה, המסחר והתעסוקה, אלי ישי, כדי לקצר את התהליך של חתימת פטור אווירי.

אברהם מיכאלי: זה צו או תקנות?

רונית קן: התהליך בחוק ההגבלים העסקיים שהתקנות עברו את אישור הוועדה המייעצת לפטור ממיזוגים וחותם עליהם שר התעשייה, המסחר והתעסוקה והממונה על ההגבלים העסקיים.

אברהם מיכאלי: בלי חברי כנסת?

רונית קן: לא, אלה תקנות באישור ועדה מייעצת.

מיכאל נודלמן: אנחנו נפנה גם לוועדת הידידות עם ישראל בפרלמנט האוקראיני, כדי ששם הם יעשו עבודה.

מיכאל נודלמן: אנחנו נפנה כוועדה פרלמנטרית לגבי נושא זה.

מיכאל נודלמן: אם אתם חושבים שאנחנו גמרנו לעבוד, אני חושב שאו אנחנו נהיה, או מישהו אחר יהיה פה, אבל אנחנו נמשיך עם הנושא הזה אחרי הבחירות והוא יהיה בסדר היום של הוועדה.

מיכאל נודלמן: תודה רבה.